HR Službeni list Europske unije C 206/16

Završno izvješće službenika za usmene rasprave (1)

Kamatne izvedenice u eurima

(AT.39914)

(2017/C 206/06)

Europska komisija pokrenula je 5. ožujka 2013. postupak u skladu s člankom 11. stavkom 6. Uredbe (EZ) br. 1/2003 (2) protiv poduzetnika Barclays (3), Deutsche Bank (4), Société Générale, RBS (5), Crédit Agricole, HSBC i JP Morgan (6).

Nakon rasprava o nagodbi i zahtjeva za nagodbu u skladu s člankom 10.a stavkom 2. Uredbe (EZ) br. 773/2004 (7) Europska komisija donijela je 29. listopada 2013. obavijest o utvrđenim činjenicama upućenu poduzetnicima Barclays, Deutsche Bank, Société Générale i RBS (dalje u tekstu „stranke u nagodbi”). U obavijesti o utvrđenim činjenicama navedeno je da su u svojim odnosnim razdobljima sudjelovanja od 2005. do 2008. stranke u nagodbi sudjelovale u sporazumima i/ili usklađenim djelovanjima u cilju narušavanja uobičajenog postupka određivanja cijena u sektoru kamatnih izvedenica u eurima koje su povezane s europskom međubankovnom stopom i/ili prekonoćnim prosječnim indeksom eura. Tim sporazumima i usklađenim djelovanjima počinjena je jedinstvena i trajna povrede članka 101. stavka 1. UFEU-a i članka 53. stavka 1. Sporazuma o EGP-u.

U odgovorima na obavijest o utvrđenim činjenicama sve stranke u nagodbi potvrdile su da ta obavijest odražava sadržaj njihovih zahtjeva za nagodbu.

U skladu s člankom 16. Odluke 2011/695/EU, ispitao sam bavi li se nacrt odluke upućen strankama u nagodbi samo činjenicama u odnosu na koje je strankama u nagodbi dana prilika za iznošenje njihovih stajališta i utvrdio sam da je tako.

S obzirom na prethodno navedeno i uzimajući u obzir da mi stranke u nagodbi nisu uputile nikakve zahtjeve ni pritužbe (8), smatram da je u ovom predmetu bilo zajamčeno djelotvorno ostvarenje njihovih postupovnih prava.

Bruxelles, 29. studenoga 2013. Joos STRAGIER

(1) U skladu s člancima 16. i 17. Odluke 2011/695/EU predsjednika Europske komisije od 13. listopada 2011. o funkciji i opisu posla službenika za usmene rasprave u određenim postupcima tržišnog natjecanja (SL L 275, 20.10.2011., str. 29.).

(2) Uredba Vijeća (EZ) br. 1/2003 od 16. prosinca 2002. o provedbi pravila o tržišnom natjecanju koja su propisana člancima 81. i 82. Ugovora (SL L 1, 4.1.2003., str. 1.).

(3) Barclays plc, Barclays Bank plc, Barclays Directors Limited, Barclays Group Holdings Limited, Barclays Capital Services Limited. Komisija je 29. listopada 2013. proširila postupak i na poduzetnika Barclays Services Jersey Limited.

(4) Deutsche Bank AG, DB Group Services (UK) Limited i Deutsche Bank Services (Jersey) Limited.

(5) The Royal Bank of Scotland Group plc i The Royal Bank of Scotland plc.

(6) Postupak protiv poduzetnika Crédit Agricole, HSBC i JP Morgan je u tijeku.

(7) Uredba Komisije (EZ) br. 773/2004 od 7. travnja 2004. o postupcima koje Komisija vodi na temelju članaka 81. i 82. Ugovora o EZ-u (SL L 123, 27.4.2004., str. 18.).

(8) U skladu s člankom 15. stavkom 2. Odluke 2011/695/EU, stranke u postupku u predmetima kartela, koje sudjeluju u raspravama o nagodbi prema članku 10.a Uredbe (EZ) br. 773/2004, mogu se obratiti službeniku za usmene rasprave u svakoj fazi postupka nagodbe kako bi osigurale djelotvorno ostvarenje svojih postupovnih prava. Vidjeti i stavak 18. Obavijesti Komisije 2008/C 167/01 o vođenju postupaka nagodbe s ciljem donošenja odluka u skladu s člankom 7. i člankom 23. Uredbe Vijeća (EZ) br. 1/2003 u predmetima kartela (SL C 167, 2.7.2008., str. 1.).